**Dezinsecție**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ce e sus e și jos)

sunt gunoierul care ia umbra din oameni

și o spală în lapte de stele

mai adaug soda caustică a înțelepciunii

celor întorși din războaie

puțină albăstreală de la cerurile pierdute la zaruri

și pornesc turbina cosmică

(departamentul următor preia finisarea

noilor chipuri)

descântat de moire zurlii

mă sprijin de spiritul muntelui

ori de câte ori timpul mi se întoarce

în buclă

și dă semne de oboseală

odihnesc un eon respirația harică

ce-mi este vehicul

mai fac un nod centurii de fulgere să n-o pierd

alchimizatorul la încheietură

și pornesc reactoarele

pompez clorofila bucuriilor mele incendiare

(izvorul lor magic e de nesecat)

gura dragonului

eliberează rețeaua de seve

în ritmul cordului cosmic

cobor tapiseria de inimi

(am și uitat câte veșnicii mi-am împletit arterele în ea)

în subsolul cuvântului falic și

arunc cheia

mâine e zi de odihnă pentru dumnezeu